LAZDIJŲ RAJONO SAVIVALDYBĖS TARYBA

SPRENDIMAS

DĖL TRIUKŠMO PREVENCIJOS LAZDIJŲ RAJONO SAVIVALDYBĖS

VIEŠOSIOSE VIETOSE TAISYKLIŲ PATVIRTINIMO

2023 m. kovo 3 d. Nr. 5TS-1333

Lazdijai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 35 punktu, 18 straipsnio 1 dalimi, Lietuvos Respublikos triukšmo valdymo įstatymo 13 straipsnio 1 dalies 2 punktu, Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“, patvirtinta Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ patvirtinimo“, Lazdijų rajono savivaldybės taryba nusprendžia:

1. Patvirtinti Triukšmo prevencijos Lazdijų rajono savivaldybės viešosiose vietose taisykles (pridedama).

2. Pripažinti netekusiu galios Lazdijų rajono savivaldybės tarybos 2017 m. kovo 31 d. sprendimą Nr. 5TS-827 „Dėl Triukšmo prevencijos Lazdijų rajono savivaldybės viešosiose vietose taisyklių patvirtinimo“.

Savivaldybės merė	Ausma Miškinienė

PATVIRTINTA

Lazdijų rajono savivaldybės tarybos

2023 m. kovo 3 d.

sprendimu Nr. 5TS-1333

TRIUKŠMO PREVENCIJOS LAZDIJŲ RAJONO SAVIVALDYBĖS VIEŠOSIOSE VIETOSE TAISYKLĖS

I SKYRIUS

BENDROSIOS NUOSTATOS

1.	Triukšmo prevencijos Lazdijų rajono savivaldybės viešosiose vietose taisyklės (toliau – Taisyklės) parengtos vadovaujantis Lietuvos Respublikos triukšmo valdymo įstatymu, Lietuvos Respublikos civilinių pirotechnikos priemonių apyvartos kontrolės įstatymu, Lietuvos Respublikos sveikatos apsaugos ministro 2011 m. birželio 13 d. įsakymu Nr. V-604 „Dėl Lietuvos higienos normos HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ patvirtinimo“ patvirtinta Lietuvos higienos norma HN 33:2011 „Triukšmo ribiniai dydžiai gyvenamuosiuose ir visuomeninės paskirties pastatuose bei jų aplinkoje“ ir Lietuvos Respublikos administracinių nusižengimų kodekso nuostatomis.

2.	Taisyklių tikslas – reglamentuoti veiklos, kurią vykdant Lazdijų rajono savivaldybės viešosiose vietose skleidžiamas triukšmas, valdymą, siekiant apsaugoti žmonių sveikatą ir aplinką nuo neigiamo triukšmo poveikio ir užtikrinti žmonių gyvenimo kokybę.

3.	Taisyklės netaikomos paties asmens keliamo ir jį veikiančio triukšmo atvejais, esant triukšmui darbo vietose ir transporto priemonių viduje, taip pat triukšmo dėl karinių veiksmų karinėse teritorijose atvejais.

4.	Šių Taisyklių Lazdijų rajono savivaldybėje privalo laikytis visi fiziniai ir juridiniai asmenys.

II SKYRIUS

SĄVOKOS

5.	Taisyklėse vartojamos sąvokos atitinka Lietuvos Respublikos triukšmo valdymo įstatyme ir kituose triukšmą reglamentuojančiuose teisės aktuose vartojamas sąvokas.

6.	Kitos Taisyklėse vartojamos sąvokos:

6.1.	Gyvenamoji teritorija – teritorija, kuri pagal teritorijų planavimo dokumentuose ar žemės valdos projektuose nustatytą žemės naudojimo būdą laikoma vienbučių ir dvibučių gyvenamųjų pastatų teritorija arba daugiabučių gyvenamųjų pastatų ir bendrabučių teritorija;

6.2.	Tylioji gamtos zona – zona, netrikdoma transporto, pramonės ar kitų mechanizmų skleidžiamo triukšmo ir buitinės veiklos, kaimynų ar lankytojų keliamo triukšmo ar rekreacinės veiklos triukšmo;

6.3.	Tylioji viešoji zona – urbanizuotų teritorijų zona, netrikdoma transporto, pramonės ar komercinės ir gamybinės veiklos triukšmo;

6.4.	Transporto priemonės – motorinės transporto priemonės, traktoriai, savaeigės mašinos;

6.5.	Triukšmingos transporto priemonės ir mechanizmai – motoriniai pjūklai, žoliapjovės, traktoriai, savaeigės mašinos ir kita technika, kuria atliekami ūkio darbai, techniškai netvarkingos ar techninių reikalavimų neatitinkančios transporto priemonės;

6.6.	Renginys – organizuotas viešas žmonių susibūrimas, veiksmas – koncertas, spektaklis, šventė, mugė, akcija, varžybos ir kt., kurio forma nepriskiriama susirinkimo sąvokai (mitingas, piketas, demonstracija, pilietinė akcija ir kt.);

6.7.	Gyvenamoji aplinka – nuolatinis bei laikinasis būstas, gyvenamųjų namų bendro naudojimo ir viešosios paskirties patalpos, gyvenamosios bei rekreacinės teritorijos;

6.8.	Viešoji vieta – vieša erdvė (aikštės, skverai, parkai, pėsčiųjų takai, paplūdimiai ir kitos žmonių susibūrimams skirtos vietos), į kurią turi teisę patekti visi asmenys ir kurioje būnant asmeniui keliami tam tikri elgesio reikalavimai: gerbti kitų žmonių teises, jų nepažeisti, laikytis rimties, netrukdyti aplinkiniams;

6.9.	Viešosios rimties trikdymas – šauksmai, švilpimas, garsus dainavimas arba grojimas muzikos instrumentais ir kitokiais garsiniais aparatais, pastatų durų, transporto priemonių durelių trankymas, šunų lodymas, netvarkingos signalizacijos veikimas, transporto priemonių triukšmingas veikimas gatvėse, aikštėse, parkuose, paplūdimiuose ir kitose viešosiose vietose, o vakaro ir nakties metu – ir gyvenamosiose patalpose, įmonėse, įstaigose ar organizacijose, jeigu tai trikdo viešąją rimtį.

7.	Pagal savo kilmę triukšmas yra:

7.1.	Gamybinis-komercinis – įmonių (asmenų) ūkinėje, gamybinėje ar komercinėje veikloje naudojamų mechanizmų, technologinių įrenginių, pastatų inžinerinių sistemų ir jų įrenginių (ventiliacijos, kondicionavimo įrenginių, šilumos punktų, transformatorinių ir kitų) keliamas triukšmas bei triukšmas, atsirandantis iš aptarnavimo veiklos (prekių pakrovimo ir iškrovimo darbai ir panašiai), išskyrus laisvalaikio veiklos triukšmą;

7.2.	Transporto – kelių, geležinkelių ir oro transporto keliamas triukšmas. Šiai grupei nepriskiriamas aptarnaujančio transporto (prekes pervežančio, atliekas išvežančio) keliamas triukšmas;

7.3.	Statybų – statybų metu keliamas triukšmas, nepriklausomai nuo to, kas jį sukelia (mechanizmai, statybų darbai ar statybas aptarnaujantis transportas ar panašiai);

7.4.	Laisvalaikio – renginių, eisenų, ceremonijų bei kitos laisvalaikio veiklos (kavinių, barų, restoranų, klubų, viešbučių, kaimo turizmo sodybose bei pirčių patalpose, skirtuose nuomai ir kt.) keliamas triukšmas: lankytojų šūkavimas, švilpimas, dainavimas, grojimas muzikiniais instrumentais ar kitais garsiniais aparatais ir panašiai;

7.5.	Buitinis – gyvenamosiose patalpose keliamas triukšmas, sklindantis į kaimynines teritorijas ir (ar) būstus, ir (ar) viešąsias vietas.

8.	Gyvenamuosiuose ir visuomeninės paskirties pastatuose bei jų aplinkoje reglamentuojamas leidžiamas triukšmo ribinis dydis pagal paros laiką skirstomas:

8.1.	Dienos triukšmo rodiklis (Ldienos) – nuo 7.00 val. iki 19.00 val.;

8.2.	Vakaro triukšmo rodiklis (Lvakaro) – nuo 19.00 val. iki 22.00 val.;

8.3.	Nakties triukšmo rodiklis (Lnakties) – nuo 22.00 val. iki 7.00 val.

III SKYRIUS

TRIUKŠMO PREVENCIJA IR JO MAŽINIMO PRIEMONĖS

9.	Triukšmo prevencija įgyvendinama valdant triukšmą ir jo poveikį žmonių sveikatai.

10.	Siekiant apsaugoti gyventojų sveikatą, Lazdijų rajono savivaldybės (toliau – Savivaldybė) taryba tvirtina triukšmo prevencijos zonas ir prižiūri, kaip Savivaldybės vykdomosios institucijos, kiti pavadūs viešojo administravimo subjektai įgyvendina funkcijas triukšmo valdymo srityje.

11.	Siekdama apsaugoti žmonių sveikatą ir aplinką, kuomet yra viršijami triukšmo ribiniai dydžiai, Savivaldybės vykdomoji institucija ir Lietuvos Respublikos sveikatos apsaugos ministerija ar jos įgaliota institucija – Nacionalinio visuomenės sveikatos centro prie Sveikatos apsaugos ministerijos Alytaus departamentu turi teisę laikinai:

11.1.	apriboti stacionarių triukšmo šaltinių veiklą;

11.2.	įpareigoti taikyti kitas triukšmo mažinimo priemones;

11.3.	suderinusi su Lietuvos Respublikos susisiekimo ministerija, nustatytoje teritorijoje apriboti arba uždrausti transporto priemonių eismą.

12.	Savivaldybės taryba, gavusi pagrįstus fizinių ar juridinių asmenų prašymus, sprendimu gali nustatyti 50 m atstumu aplink tyliųjų viešųjų ar gamtos zonų triukšmo šaltinį žemesnį negu yra nustatytas leidžiamas triukšmo lygis, jeigu ji pripažįsta, kad tyliųjų viešųjų ar gamtos zonų atskiros vietos dėl jose esančių triukšmo šaltinių kelia pavojų žmonių sveikatai.

13.	Triukšmo matavimai atliekami standartizacijos norminių dokumentų nustatyta tvarka.

14.	Gyvūnų savininkai arba už juos atsakingi asmenys privalo užtikrinti, kad jų gyvūnai netrikdytų viešosios rimties.

15.	Garsinės informacijos ir signalizacijos savininkai arba atsakingi asmenys privalo užtikrinti, kad jų įranga būtų tvarkinga, netrikdytų viešosios rimties.

16.	Mokyklose, neatsižvelgiant į jų steigėją, turi būti įrengtos poilsio nuo triukšmo patalpos.

IV SKYRIUS

TRIUKŠMO PREVENCIJA RIBOJANT VEIKLĄ

17.	Atvirosiose viešosiose vietose renginiai gali vykti dieną ir vakare, išskyrus miesto ir valstybinius renginius, kuriuos rengti nustatyta tvarka yra išduotas leidimas. Uždarose patalpose organizuojamų renginių laikas yra neribojamas, jeigu garsas nesklinda į išorinę aplinką ir neviršija teisės aktuose nustatytų ribinių dydžių.

18.	Teikiant paslaugas ar vykdant prekybą atvirose viešosiose vietose, draudžiama groti muziką ar jos instrumentais, skleisti garsinę informaciją ar reklamą, išskyrus renginius, kuriuos rengti nustatyta tvarka yra išduotas leidimas, lauko kavines, kuriose leidžiama groti muziką iki
22.00 val., ir atviras prekiavimo garso įrašais vietas, kuriose leidžiama groti muziką nuo 10.00 val. iki 20.00 val., neviršijant tesės aktuose nustatytų triukšmo ribinių dydžių.

19.	Taisyklių 18 punkte nurodyti reikalavimai netaikomi uždarose patalpose grojamai muzikai, skleidžiamai garsinei informacijai ar reklamai, jei garsas nesklinda į išorinę aplinką ir neviršija teisės aktuose nustatytų ribinių dydžių.

20.	Gyvenamosiose teritorijose valyti ir tvarkyti teritorijas, naudoti tam skirtą techniką, išvežti atliekas, krauti prekes, produkciją ir kitas medžiagas vakare ir naktį, savaitgaliais ir švenčių dienomis nuo 22.00 val. iki 8.00 val. galima tik neviršijant triukšmo ribinių dydžių.

21.	Atvirose teritorijose įrengti žaidimų, cirko ir kiti atrakcionai gali veikti dieną ir vakare.

22.	Draudžiama:

22.1.	tyliosiose zonose, taip pat gyvenamųjų namų teritorijose darbo dienomis nuo
20.00 val. iki 7.00 val., poilsio ir švenčių dienomis – nuo 20.00 val. iki 9.00 val. vykdyti gamybinę, ūkinę, statybų, remonto, rekonstrukcijos ar kitokią veiką, kuri trikdytų gyventojų darbą, poilsį arba miegą;

22.2.	naudoti civilines pirotechnikos priemones (išskyrus F1 kategorijos fejerverkus) nustatytose tyliosiose ar gamtos zonose ir arčiau kaip 30 metrų nuo mokyklų ir kitų ugdymo įstaigų, gydymo įstaigų, šarvojimo patalpų, daugiabučių gyvenamųjų namų, jeigu tai nesuderinta su pastatų (statinių) ar patalpų valdytojais (išskyrus švenčių dienas, taip pat renginius, kuriuos rengti išduotame leidime numatytas civilinių pirotechnikos priemonių naudojimas);

22.3.	naudoti civilines pirotechnikos priemones nuo 22.00 val. iki 8.00 val. (išskyrus švenčių dienas, taip pat renginius, kuriuos rengti išduotame leidime numatytas civilinių pirotechnikos priemonių naudojimas).

23.	Statant naujus objektus, kurie gali tapti triukšmo šaltiniu, juos remontuojant, rekonstruojant, turi būti parinkti geriausi statybos (remonto, rekonstrukcijos) būdai, taip pat turi būti numatomos priemonės triukšmo lygiui mažinti.

V SKYRIUS

TRIUKŠMO ŠALTINIO VALDYTOJO TEISĖS, PAREIGOS IR ATSAKOMYBĖ

24.	Triukšmo šaltinių valdytojai turi teisę gauti iš Savivaldybės administracijos teisingą informaciją apie triukšmo lygį, jo prevencijos ir mažinimo priemonių įgyvendinimą, leidžiamus triukšmo normatyvus ir planuojamų naudoti triukšmo šaltinių pavojingumą sveikatai.

25.	Triukšmo šaltinių valdytojai privalo laikytis teisės aktuose nustatytų triukšmo ribinių dydžių ir užtikrinti, kad naudojami triukšmo šaltiniai jų neviršytų.

26.	Triukšmo šaltinių valdytojai, planuojantys statybos, rekonstrukcijos, remonto, montavimo darbus gyvenamosiose vietovėse, privalo ne vėliau kaip prieš 7 kalendorines dienas iki šių darbų pradžios pateikti Savivaldybės administracijos Vietinio ūkio skyriui informaciją raštu apie:

26.1.	triukšmo šaltinių naudojimo vietą;

26.2.	planuojamą triukšmo lygį ir jo trukmę per parą;

26.3.	triukšmo mažinimo priemones.

27.	Taisyklių 26 punkte nurodytą informaciją kaupia, sistemina ir analizuoja Savivaldybės administracijos Vietinio ūkio skyrius.

28.	Nepateikus Taisyklių 26 punkte nurodytos informacijos, darbai negali būti pradėti, o jau pradėti darbai turi būti nedelsiant nutraukti.

29.	Savivaldybės administracijos direktoriaus raštišku reikalavimu triukšmo šaltinių valdytojai privalo tikslinti ir keisti triukšmo prevencijos veiksmų planus ir juos įgyvendinti, tikslinti ir keisti triukšmo šaltinių naudojimo trukmę ir konkretų šių šaltinių veiklos pradžios ir pabaigos laiką.

30.	Taisyklių 29 punkte nurodytus reikalavimus triukšmo šaltinių valdytojai privalo įvykdyti:

30.1.	juridiniai asmenys, užsiimantys gamyba – ne vėliau kaip per 90 kalendorinių dienų;

30.2.	juridiniai asmenys, užsiimantys prekyba – ne vėliau kaip per 30 kalendorinių dienų;

30.3.	juridiniai asmenys, atliekantys statybos, rekonstrukcijos, remonto, montavimo darbus Lazdijų rajono viešosiose vietose – ne vėliau kaip per 4 kalendorines dienas;

30.4.	fiziniai asmenys – ne vėliau kaip per 3 kalendorines dienas.

31.	Triukšmo kontrolės institucijos 30 punkto 1, 2 ir 3 papunkčiuose nurodytus terminus motyvuotu triukšmo šaltinių valdytojų prašymu gali pratęsti, bet ne ilgiau kaip pusę atitinkamo termino laiko.

32.	Triukšmo šaltinių valdytojai, laiku neįvykdę Taisyklių 30 punkte nurodytų reikalavimų, atsako teisės aktų nustatyta tvarka.

33.	Triukšmo šaltinių valdytojai, savo veikla padarę žalos žmonių sveikatai, turtui ir aplinkai, privalo ją atlyginti įstatymų teisės aktų nustatyta tvarka.

VI SKYRIUS

TRIUKŠMO KONTROLĖ

34.	Taisyklių vykdymą kontroliuoja įgaliotos valstybės institucijos ir Savivaldybės administracijos direktoriaus įgalioti asmenys.

VII SKYRIUS

BAIGIAMOSIOS NUOSTATOS

35.	Taisyklės tvirtinamos, keičiamos ir papildomos Savivaldybės tarybos sprendimu.

___________________________